Line Barfod (EL), 2003-12-19:
Jeg ved godt, at vi alle sammen glæder os til juleferien, og at det er det sidste punkt, men det her handler jo om vores egne arbejdsformer herinde: Hvordan vi tror, at vi får den bedste politiske debat, hvad det er for nogle regler, vi skal vedtage for alle andre?
Fra Enhedslistens side synes vi selvfølgelig, det er væsentligt, at vi jævnligt diskuterer, om vi kunne finde nogle bedre debatformer end dem, vi har.
Men i forhold til det forslag, som et bredt flertal har fremsat fra Udvalget for Forretningsordenen, så mener vi, selv om vi er enige i nogle af ændringerne, at der er en række af de andre ændringer, som vil føre til forringelser af vores debatform.
Nogle har i offentligheden begrundet de her forslag til ændring i forretningsordenen med, at det skal få flere til at deltage i debatten, at flere vil kunne være med her i Folketingssalen.
Vi har bare svært ved at se, at de ændringer, der bliver foreslået, fører til, at flere kan deltage.
Man afskaffer medspørgerne om tirsdagen.
Det kan ikke rigtig føre til, at der er flere, der kan deltage.
Medspørgere til om onsdagen skal fremover melde sig allerede om mandagen.
Medmindre man så altid vælger at melde sig til alle spørgsmål, betyder det altså, at man om onsdagen får færre, der har mulighed for at blande sig, hvis de finder ud af, at de synes, det er en vigtig sag.
Så laver man det nye forsøg med aktuel debat om onsdagen.
Men det er jo kun meningen, at der skal være en fra hvert parti, der kan deltage, og der er reelt kun tid til ordførerindlæg og ikke til debat, så det fører heller ikke rigtigt til, at der er flere, der kan blande sig i den politiske debat.
Den helt store ændring for alle vores almindelige første-, anden- og tredjebehandlinger af lovforslag og beslutningsforslag, hvor vi fremover kun får to korte bemærkninger i stedet for tre, giver heller ikke rigtig mere debat.
Og når vi fremover skal stå nede på pladserne i stedet for heroppe på talerstolen, kan det også være, at vi får mindre mulighed for at snakke med hinanden indbyrdes og reelt få en debat.
Det er i hvert fald det, vi er nervøse for, og det er grunden til, at vi synes, det er problematisk med det her beslutningsforslag.
I højtidelige stunder omtaler man indimellem Folketinget som demokratiets højborg.
Det er her, vi fastsætter reglerne for, hvordan alle andre i samfundet skal agere på forskellige områder.
Det er også her, vi prøver at sige, at det er vigtigt, at man tager en debat, at man inddrager så mange som muligt i beslutningerne.
Men så er det jo lidt underligt, når det så viser sig, at der reelt ikke er den store debat.
Det var ikke mange, der deltog ved førstebehandlingen af det her forslag.
Samtidig viste det sig, at nogle altså oplevede, at for overhovedet at kunne få en debat om arbejdsformerne var det nødvendigt med en underskriftindsamling.
Det viser lidt om, at vi måske mangler selv at lære noget i forhold til at udvikle en debatkultur om vores egne debatformer.
Vi håber fra Enhedslistens side, at det forløb, der har været her, kan føre til, at når vi næste gang skal diskutere debatformer, så gør vi det her i salen, og at der er mange flere, der blander sig.
Det kunne jo også være, hvis mange flere af medlemmerne deltog i debatten om, hvordan vi egentlig synes, folketingsarbejdet skal foregå, at der så også kom flere ideer på bordet, og at vi kunne komme frem til noget, der faktisk førte til mere debat og førte til, at flere deltog i debatten.
Jeg har forstået, at Præsidiet er indstillet på, at hvis det viser sig, at nogle af de ændringer, der nu bliver gennemført, virker modsat hensigten, vil man ikke vente helt til sommer med at tage det op, men er indstillet på at tage det hurtigt op.
Den indstilling i Præsidiet er jeg glad for, og jeg håber, at hvis det så viser sig, at vi får ret fra Enhedslistens side, at vi allerede til foråret kan få debatten igen. Enhedslisten stemmer altså imod det her forslag, men vi håber, at det giver anledning til, at vi snart kan få en debat, som mange flere deltager i, for der er bestemt behov for, at vi får nogle bedre politiske debatter, som mange flere deltager i, og hvor man deltager, fordi man synes, det er spændende at deltage i debatten, og ikke nødvendigvis fordi man skal, fordi der kommer en afstemning.